
RAPORT  

asupra cererii de reexaminare a Legii privind 

personalul Curţii Constituţionale


În conformitate cu prevederile art.137 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru muncă şi protecţie socială au fost sesizate cu cererea de reexaminare a Legii privind personalul Curţii Constituţionale, trimisă cu adresa nr. Plx 264/2007/2008 din 4 februarie 2008, înregistrată sub nr.31/582/2007, respectiv 27/18 din 5 februarie 2008.


Această  lege, adoptată de Camera Deputaţilor şi de Senat cu respectarea prevederilor art.75 şi ale art.76 alin.(1) din Constituţia României, republicată, a fost transmisă spre promulgare Preşedintelui României la data de 19 decembrie 2007.


În conformitate cu dispoziţiile art.77 alin.(2) din Constituţia României, republicată, Preşedintele României a formulat cererea de reexaminare asupra legii transmisă spre promulgare, pentru următoarele considerente: 

· prin art.26 şi 27 din Legea privind personalul Curţii Constituţionale se modifică şi se completează un act normativ distinct, respectiv Legea nr.7/2006 privind statutul funcţionarului public parlamentar. Întrucât obiectul legii trimise spre promulgare îl reprezintă stabilirea statutului personalului Curţii Constituţionale, „prin introducerea acestor modificări ale Legii nr.7/2006 s-ar eluda o etapă importantă a procesului legislativ, aceea a dezbaterii publice. De aceea, orice modificare a Legii privind statutul funcţionarului public parlamentar trebuie să se facă prin demararea unei iniţiative legislative separate, care să parcurgă întregul proces legislativ, cu toate etapele sale, cu atât mai mult cu cât se crează discriminări între categoriile de funcţionari publici.”
· de asemenea, „prin această modalitate de instituire de completări” a unor acte normative ce privesc alte categorii de personal şi drepturi diferite de cele la care se referă reglementarea şi titlul legii supuse promulgării, s-ar conduce la un tratament inechitabil, inegal şi diferenţiat;
· în mod transparent, această propunere de reglementare, intră în contradicţie cu însuşi titlul legii supuse promulgării, care se referă la personalul Curţii Constituţionale şi nu la funcţionarii publici parlamentari.

La şedinţa Comisiei juridice, de disciplină şi imunităţi din data de              23 aprilie 2013 au fost prezenţi 18 deputaţi din totalul de 27 de membri, iar la şedinţa Comisiei pentru muncă şi protecţie socială din data de 21 mai 2013 au fost prezenţi 27 deputaţi din totalul de 28 membri.

La dezbateri au participat, în calitate de invitaţi:

· d-l Florin Moţiu – Secretar de Stat, Ministerul Justiţiei

· d-na Georgeta Bratu – Secretar de Stat, Ministerul Muncii, Familiei, Protecţiei Sociale şi Persoanelor Vârstnice.

Potrivit prevederilor art.137 alin.(2) din Regulamentul Camerei Deputaţilor, cele două Comisii au reluat dezbaterile asupra legii în raport de obiecţiile formulate în cererea de reexaminare şi au hotărât întocmirea unui raport de adoptare a cererii de reexaminare.

În urma finalizării dezbaterilor, membrii celor două Comisii au hotărât, cu majoritate de voturi (2 abţineri), să supună plenului Camerei Deputaţilor raportul de adoptare a cererii de reexaminare şi eliminarea articolelor 26 şi 27 din Legea privind personalul Curţii Constituţionale, asupra cărora Camera Deputaţilor este Cameră decizională. 

În ceea ce priveşte art.1-25 şi art.28, asupra cărora Senatul este Cameră decizională, cele două comisii consideră că se impune respingerea lor întrucât iniţiativa legislativă nu se mai justifică în condiţiile în care, de la momentul elaborării ei şi până în prezent, au intervenit modificări legislative importante, inclusiv în domeniul salarizării şi al stabilirii pensiilor de serviciu. Totodată, statutul personalului Curţii Constituţionale este reglementat prin Regulamentul de organizare şi funcţionare a Curţii Constituţionale, aprobat prin Hotărârea Plenului Curţii nr.6/2012. 

În raport cu obiectul şi conţinutul său, legea face parte din categoria legilor organice. 
PREŞEDINTE,



VICEPREŞEDINTE,

Florin IORDACHE


Nicolae-Ciprian NICA
SECRETAR,




SECRETAR,


Mihăiţă GĂINĂ



Theodor-Cătălin NICOLESCU

Întocmit,
Expert parlamentar Lidia Vlădescu



Şef serviciu Nicoleta Grecu

